IRIS Dena

Llong ryfel oedd IRIS Dena (75) a wasanaethodd yn Llynges Iran o'i chomisiynu yn 2021 hyd at ei suddo yn 2026. Ffrigad ydoedd, o ddosbarth Moudge, a elwir "distryw-wyr" yn yr iaith Berseg. Cafodd y llong ei rhoi ar y blociau yn 2012, a'i gwthio i'r môr yn 2015. Cafodd ei henwi ar ôl mynydd Dena yn y Zagros. Fe'i comisiynwyd i Lyngres Iran mewn seremoni addurno ym mhorthladd Bandar Abbas ar 14 Mehefin 2021. Roedd ganddi ynnau mawr, taflegrau daear-i-awyr, taflegrau yn erbyn llongau, a thorpidos, ac hofrenfa ar gyfer un hofrennydd. Yn 2023 aeth yr IRIS Dena a'r IRIS Makran ar daith ryngwladol, gan ymweld â De Affrica, Brasil, a gwledydd eraill. Yn Chwefror 2026, hwyliodd yr IRIS Dena i Fae Bengal ar gyfer yr Arolygiad Llyngesol Rhyngwladol ac i gymryd rhan mewn ymarferiad a gynhaliwyd gan India. Ar 4 Mawrth 2026, yn ystod Rhyfel Iran, cafodd ei suddo gan dorpido o'r USS Charlotte, llong danfor yn Llynges yr Unol Daleithiau, mewn dyfroedd rhyngwladol ger arfordir deheuol Sri Lanca. Cyhoeddodd Adran Amddiffyn yr Unol Daleithiau fideo o'r ymosodiad, gan ddangos ffrwydrad yn rhwygo pen-ôl y llong a'i chodi o'r dŵr, ac achosi'r ffrigad i suddo wysg ei starn. Lansiwyd ymdrech gan Sri Lanca i chwilio am oroeswyr, ac achubwyd 32 o forwyr o'r dŵr. Cafwyd hyd i 87 o gyrff. Hyhi yw'r llong gyntaf i gael ei suddo gan long danfor mewn rhyfel ers yr ARA General Belgrano ym 1982, a'r llong gyntaf i gael ei suddo gan long danfor Americanaidd ers diwedd yr Ail Ryfel Byd.